En mand fra Algeriet er død efter at have været i kamp med politiet ombord på et fly i Kastrup Lufthavn

Ved du noget? Tip os på 1224@eb.dk eller SMS/MMS på 1224 (koster alm. takst)

Den Uafhængige Politiklagemyndighed efterforsker lige nu en sag, hvor en 34-årig algerisk mand er død efter tumult ombord på det fly, der skulle transportere ham ud af Danmark i forbindelse med en tvangsudsendelse.

Ekstra Bladet har talt med Michael Thorvaldsson, som var ombord på samme fly, der skulle flyve til Paris mandag morgen.

Michael så det hele ske på klos hold.

- Jeg sad på sæde 22a, og den algeriske mand sad på 23f, så jeg sad nærmest lige ved siden af ham, forklarer Michael Thorvaldsson til Ekstra Bladet.

Den 53-årige dansker fortæller, at det hele virkede meget voldsomt.

- Jeg kunne se, at der var tre betjente på ham. To af dem lå oven på ham, og den tredje holdt ham tilbage i sædet. Derudover var der en kvindelig betjent, der stod og skærmede af for passagerer på vej ind i flyet.

Michael Thorvaldsson blev overrasket over, hvor voldsomt politiet agerede.

- Normalt ville jeg nok havde brudt ind og spurgt, hvad de havde gang i, men jeg vidste jo ikke, hvad denne her mand var for en type eller hvad, han havde gjort, og den kvindelige betjent stod med sit skilt og bad passagerne om at forholde sig i ro, siger han.

Ifølge Michael fortsatte kampen mellem den algeriske mand og politiet i omkring en halv time.

Indtil manden pludselig blev helt stille.

- Kort efter spurgte de i højttalerne, om der var en læge om bord, og det var der tilfældigvis. Lægen gav ham kunstigt åndedræt og hjertemassage, indtil en ambulance kom og kørte manden væk.

Dybt rystet

Michael Thorvaldsson var chokeret oven på hændelsen og ringede straks til sin kone.

- Jeg sagde til hende, at jeg var rystet, og at jeg syntes, betjentene var hårde, fortæller han.

Var politiet for hårde efter din opfattelse?

- Jeg syntes, de var alt for barske.

Har det ændret din opfattelse, at manden nu er erklæret død?

- Nej. Jeg syntes, betjentene var for barske, da det skete, og det synes jeg stadigvæk. Hold kæft, hvor var de hårde de der betjente. Det var voldsomt.

Michael fortæller til Ekstra Bladet, at han ikke har oplevet mange anholdelser, men at det, der skete om bord på flyet, alligevel forekom ham særdeles voldsomt.

Gymnasiepige i chok

Han var langt fra den eneste på flyet, der var chokeret over hændelsen.

Om bord var også en gymnasieklasse, og en af pigerne i klassen sad lige ved siden af Michael.

- Jeg måtte nærmest give hende en form for psykologhjælp bagefter, fordi hun var dybt rystet.

Da den algeriske mand var transporteret ud af flyet, fortalte kaptajnen på flyet ifølge Michael, at manden trak vejret, og at passagerne kunne være ganske rolige.

Derefter lettede flyet mod Paris omkring en time senere end planlagt.

Den algeriske mand døde to dage senere på hospitalet, og sagen efterforskes nu af Den Uafhængige Politiklagemyndighed.

Ekstra Bladet har forsøgt at komme i kontakt med politiklagemyndigheden, men det har ikke været muligt at få en kommentar.